นายกรัฐมนตรี สั่งจับตาป้องกันฝุ่น PM 2.5 มาพร้อมลมหนาว ขอประชาชนดูแลสุขภาพเป็นพิเศษ
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีกว่าการกระทรวงกลาโหม ติดตามสถานการณ์ฝุ่นละออง PM2.5 ที่มาช่วงหน้าหนาวอย่างใกล้ชิด ซึ่งขณะนี้อากาศเริ่มเปลี่ยนแปลงเข้าสู่ฤดูหนาวแล้ว ซึ่งทำให้สภาพอากาศนิ่ง ส่งผลให้ฝุ่นละออง PM2.5 สะสมเกินค่ามาตรฐาน โดยเว็บไซต์ IQAIR ได้รายงานคุณภาพอากาศของประเทศไทย พบค่ามลพิษฝุ่น PM2.5 AQI เกิน 100 อยู่ในระดับที่ไม่ดีต่อสุขภาพ ใน 10 สถานที่ ได้แก่ พระสมุทรเจดีย์ จังหวัดสมุทรปราการ 162 AQI บางคนที จังหวัดสมุทรสงคราม 158 AQI หนองบัวลำภู จังหวัดหนองบัวลำภู 156 AQI สมุทรสงคราม จังหวัดสมุทรสงคราม 154 AQI น้ำพอง จังหวัดขอนแก่น 152 AQI ลำปาง จังหวัดลำปาง 147 AQI โพธาราม จังหวัดราชบุรี 147 AQI ทวีวัฒนา กรุงเทพฯ 145 AQI สันกำแพง จังหวัดเชียงใหม่ 144 AQI นครไชยศรี จังหวัดนครปฐม 137 AQIโฆษกประจำสำนักนายกรัฐมนตรี กล่าวเพิ่มเติมว่า สำหรับฝุ่น PM 2.5 ในพื้นที่กรุงเทพฯ และปริมณฑล อาจมีแนวโน้มสูงขึ้นและเกินมาตรฐานในช่วงปลายปี สาเหตุหลักมาจากยานพาหนะกว่า ร้อยละ 50 ทั้งนี้ นายกรัฐมนตรี มีความห่วงใยถึงประชาชน โดยเฉพาะผู้สูงอายุและเด็กเล็ก ในพื้นที่ดัชนีคุณภาพอากาศที่อยู่ในระดับที่ไม่ดีต่อสุขภาพ ขอให้ดูแลสุขภาพเป็นพิเศษ สวมหน้ากากอนามัยที่เหมาะสมโดยเฉพาะหน้ากาก N95 งดทำกิจกรรมกลางแจ้ง รวมทั้งลดปัจจัยเสี่ยง ช่วยกันสอดส่องการเผาขยะ รวมถึงติดตามข่าวสารเกี่ยวกับฝุ่น PM 2.5 อย่างใกล้ชิด